Eina! Daar slaan Allister die transformasiebal aanWarrick Gelant – dalk word hy Saterdag Bok. (Foto: GB Jordaan) Toe die Springbokafrigter, Allister Coetzee, verlede jaar die leisels geneem het, is hy geloof toe hy die span met gekleurde spelers gelaai het. Maar namate die druk toegeneem het, het dié spelers drupsgewys begin opdroog. Hoe lyk die Bokspan se vyftiental vir Saterdag se toets in Padova teen Italië? Net vier spelers van kleur in die opdrafspan. Ja, mense, teen Italië. Hoekom is die regering nou so stil? Is Heyneke Meyer dan nie om dié rede geoffer nie? Is Coetzee bang dat die wiele, net soos verlede jaar, dalk weer teen Italië gaan afkom? Ja, die toerspan is met spelers van kleur gelaai en die Suid-Afrikaanse rugbybaas, Mark Alexander, het met groot tevredenheid daaroor gespog. Maar hoe gaan Coetzee, of wie ook al, dit regkry om aan die riglyn te voldoen dat daar binne ŉ jaar of twee 50% gekleurde spelers in die groep moet wees as ŉ rits gekleurde spelers nou net duiksakke vashou? Die vraag is of Curwin Bosch, Raymond Rhule, Lukhayno Am, Oupa Mohoje en Uzair Cassiem teen Wallis kans op die toer sal kry. Boonop, toe van die sleutelspelers seergekry het, is ŉ Bok wat oorsee speel, Duane Vermeulen, nader getrek. Ja, almal het dit verwag, want Vermeulen is immers die eerste keuse. Maar wat gaan aanstaande Saterdag gebeur wanneer Wallis wag? Boonop sal verskeie van Coetzee se staatmakers soos Elton Jantjies, Franco Mostert, Francois Louw en Duane Vermeulen dan nie kan speel nie omdat die toets buite die toetsvenster val en hulle na hul oorsese spanne moet terugkeer. Gaan Coetzee dan met die randspelers waag? ♦ Daar is net twee veranderinge aan die span wat die Franse verlede Saterdag in Parys met 18-17 geklop het. Dit is die haker Bongi Mbonambi wat in die beseerde Malcolm Marx se plek gekies is en Pieter-Steph du Toit, wat die flank Siya Kolisi vervang, wat na Suid-Afrika teruggekeer het om sy vrou met die geboorte van hul tweede kind by te staan. Dan kry Warrick Gelant darem kans op die plaasvervangersbank en kan Chiliboy Ralepelle die eerste keer sedert 2013 weer toetsrugby speel as hy opgestuur word. Daar is nie plek op die bank vir Damian de Allende nie. Die Springbokspan (toetse en punte tussen hakies) – 15. Andries Coetzee (11 toetse, 0 punte), 14. Dillyn Leyds (7, 5), 13. Jesse Kriel (27, 35), 12. Francois Venter (5, 0), 11. Courtnall Skosan (11, 10), 10. Handré Pollard ( 24, 198), 9. Ross Cronjé (8, 10), 8. Duane Vermeulen (38, 10), 7. Pieter-Steph du Toit (30, 20), 6. Francois Louw (56, 40), 5. Lood de Jager (34, 20), 4. Eben Etzebeth (kaptein, 65, 15), 3. Wilco Louw (3, 0), 2. Bongi Mbonambi (12, 0 ), 1. Tendai Mtawarira ( 97, 10). Bank: 16. Chiliboy Ralepelle, 17. Steven Kitshoff, 18. Trevor Nyakane, 19. Franco Mostert, 20. Dan du Preez, 21. Rudy Paige, 22. Elton Jantjies, 23. Warrick Gelant.